કામનવેલ્થ અને તેના ઉદ્દેશોને તેના નિયમોને લઈને જો ખરેખર બ્રિટન ગંભીર હોય તો આ 53 દેશોમાંથી લૂંટીને બ્રિટને જે સંપત્તિ ઘરભેગી કરી છે તે પાછી કેમ આપી દેતું નથી? આ 53 દેશોમાં બ્રિટને છેલ્લાં 350 વર્ષથી લૂંટ મચાવી છે. આ દેશોની કલાત્મક, મોંઘેરી, મિલકતોને લૂંટીને ઇંગ્લન્ડે તેનાં મ્યુઝિયમોમાં સંગ્રહી રાખી છે. કેટલીક વસ્તુઓ સિક્રેટ વેરહાઉસમાં મૂકી રાખી છે, તો કેટલીક કલાત્મક વસ્તુઓ ઇંગ્લન્ડના રઈસ લોકો પાસે તેમના અંગત કલેક્શનમાં છે. ૨૦૧૦માં જ્યારે બ્રિટનના વડાપ્રધાન ભારતના પ્રવાસે આવ્યા હતા ત્યારે ભારતે ‘કોહિનૂર’ પાછો આપવાની વાત કરી હતી, પણ બ્રિટિશ વડાપ્રધાને તેની ઘસીને ના પાડી દીધી. શા માટે? અહીં કામનવેલ્થના ઉદ્દેશો ક્યાં ગયા? Common + Wealth, સહિયારી મિલકતનો એ નિયમ ક્યાં ગયો? શું આ Commonwealth ના સ્પિરિટ વિરુદ્ધ નથી? 21મી સદીના સમયમાં પણ આપણા ગુલામીના ભૂતકાળને વાગોળતાં આવાં આયોજનો આપણે સ્વીકારવાં જોઈએ? બ્રિટન જેવા દેશો આ કામનવેલ્થ દ્વારા આજે પણ આપણને અહેસાસ કરાવે છે કે ભારત તેમનું ગુલામ હતું અને આજે પણ ભારત તેનાં પ્રભાવ હેઠળ છે. વર્ષ ૨૦૧૦માં કામનવેલ્થ ગેમ્સનું ભારતમાં આયોજન બીજું શું સૂચવે છે? એ સંગઠનની જ વાત કરીએ જેમાં ભારત સભ્ય છે તો તેણે આજ દિન સુધી ભારતની કઈ મદદ કરી. ચીન તથા પાકિસ્તાન સામેના યુદ્ધ દરમિયાન આ સંગઠને ભારતની કઈ મદદ કરી? દુષ્કાળ, પૂર જેવી કુદરતી આપત્તિ વખતે પણ આ સંગઠન ભારતથી દૂર રહ્યું છે? તો હવે આ બધું શા માટે?